“สศค.” โชว์ตัวเลข “3 โครงการรัฐ” กระตุ้นบริโภคในปท.เกือบ 7 หมื่นลบ.
"สศค." เผยยอดใช้จ่าย 3 โครงการ มีประชาชนใช้สิทธิเกือบ 41 ล้านราย กระตุ้นการบริโภคภายในประเทศ รวมเกือบ 7 หมื่นลบ. โดยทั้ง 3 โครงการจะสิ้นสุดในวันที่ 30 เม.ย.นี้
"สศค." เผยยอดใช้จ่าย 3 โครงการ มีประชาชนใช้สิทธิเกือบ 41 ล้านราย กระตุ้นการบริโภคภายในประเทศ รวมเกือบ 7 หมื่นลบ. โดยทั้ง 3 โครงการจะสิ้นสุดในวันที่ 30 เม.ย.นี้
22 เม.ย. 2565

นายพรชัย ฐีระเวช ผู้อำนวยการสำนักงานเศรษฐกิจการคลัง หรือ สศค. ในฐานะโฆษกกระทรวงการคลัง เปิดเผยถึงความคืบหน้ามาตรการรักษาระดับการบริโภคภายในประเทศ ปี 2565 ซึ่งประกอบด้วย โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 4, โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษระยะที่ 2 และโครงการคนละครึ่ง ระยะที่ 4 พบว่า จากข้อมูลสะสม ณ วันที่ 21 เมษายน 2565 ณ เวลา 23.00 น. มีผู้ใช้สิทธิทุกโครงการ รวม 40.94 ล้านราย และมียอดใช้จ่ายรวมทั้งหมด 69,260.9 ล้านบาท
โดยสรุปผลการใช้จ่าย มีดังนี้ 1) โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 4 มีผู้ใช้สิทธิจำนวน 13.37 ล้านราย มียอดการใช้จ่ายรวม 7,797.9 ล้านบาท 2) โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 2 มีผู้ใช้สิทธิจำนวน 1.30 ล้านราย มียอดการใช้จ่ายรวม 685.50 ล้านบาท
รวมถึง 3) โครงการคนละครึ่ง ระยะที่ 4 มีผู้ใช้สิทธิที่เป็นประชาชนที่เข้าร่วมโครงการคนละครึ่ง ระยะที่ 3 (ประชาชนกลุ่มเดิมฯ) จำนวน 25.46 ล้านราย ซึ่งมียอดใช้จ่าย 59,014.1 ล้านบาท และมีผู้ใช้สิทธิที่เป็นประชาชนทั่วไปที่ไม่ได้เข้าร่วมโครงการคนละครึ่ง ระยะที่ 3 (ประชาชนกลุ่มใหม่ฯ) จำนวน 8.05 แสนราย ซึ่งมียอดใช้จ่ายทั้งหมด 1,763.40 ล้านบาท รวมมีผู้ใช้สิทธิทั้งหมดจำนวน 26.27 ล้านราย และยอดการใช้จ่ายรวม 60,777.5 ล้านบาท
แบ่งเป็นเงินที่ประชาชนจ่าย 30,945.5 ล้านบาท และรัฐร่วมจ่าย 29,832.0 ล้านบาท และมียอดใช้จ่ายสะสมแบ่งตามประเภทตามร้านค้า ได้แก่ ร้านอาหารและเครื่องดื่ม 25,388.3 ล้านบาท ร้านธงฟ้า 10,508.8 ล้านบาท ร้าน OTOP 2,766.9 ล้านบาท ร้านค้าทั่วไป 20,911.3 ล้านบาท ร้านบริการ 1,086.3 ล้านบาท และกิจการขนส่งสาธารณะ 115.9 ล้านบาท
สำหรับประชาชนที่ได้รับสิทธิทั้งหมด 26.38 ล้านราย เป็นประชาชนกลุ่มเดิมฯ ที่กดยืนยันสิทธิและมีการใช้สิทธิโครงการคนละครึ่ง ระยะที่ 4 แล้วจำนวน 25.46 ล้านราย จากจำนวนผู้ใช้จ่ายโครงการคนละครึ่งระยะที่ 3 จำนวน 26.35 ล้านราย และในส่วนของผู้ประกอบการ มีผู้ประกอบการที่เข้าร่วมโครงการคนละครึ่งระยะที่ 4 แล้ว จำนวน 1.35 ล้านราย โดยเป็นผู้ประกอบการรายใหม่ 2.9 หมื่นราย
ขณะที่ข้อมูลการใช้จ่ายสะสมผ่านฟู้ดเดลิเวอรี่แพลตฟอร์ม โครงการคนละครึ่ง ระยะที่ 4 มีการใช้จ่ายสะสม 1,806.96 ล้านบาท แบ่งเป็นเงินที่ประชาชนจ่าย 941.21 ล้านบาท และรัฐร่วมจ่าย 865.75 ล้านบาท และในส่วนของผู้ประกอบการร้านอาหารและเครื่องดื่มในโครงการคนละครึ่ง ระยะที่ 4 ที่ขายอาหารและเครื่องดื่มผ่านผู้ให้บริการฟู้ดเดลิเวอรี่แพลตฟอร์ม มีจำนวน 9.45 หมื่นราย
ทั้งนี้ด้านโฆษกกระทรวงการคลัง ย้ำว่า ทั้ง 3 โครงการดังกล่าวข้างต้น จะสิ้นสุดโครงการในวันที่ 30 เมษายน 2565 จึงขอให้ประชาชนที่ยังมีสิทธิเหลืออยู่วางแผนการใช้จ่ายก่อนวันสิ้นสุดโครงการด้วย
โดยขณะนี้โครงการคนละครึ่ง ระยะที่ 4 มีจำนวนผู้ใช้สิทธิครบ 1,200 บาท ประมาณ 12.93 ล้านราย คิดเป็น 49% ของผู้ใช้สิทธิทั้งหมด ในขณะที่จำนวนผู้ใช้สิทธิใกล้ครบจำนวน 1,200 บาท ประมาณ 10.73 ล้านราย คิดเป็น 41% ของผู้ใช้สิทธิทั้งหมดและยังมีจำนวนผู้ได้รับสิทธิที่ยังไม่ได้เริ่มใช้สิทธิประมาณ 1.2 แสนราย